Jong vrou gevonnis ná moord op matrikulant(Argieffoto: Unsplash) ’n 18-jarige vrou is tot agt jaar tronkstraf gevonnis vir die moord op ’n matrikulant van Noordwes. Kedibone Montsho is Dinsdag gevonnis vir die moord op die 18-jarige Katlego Gristiph Lesagae. Montsho het Lesagae in Januarie verlede jaar naby Delareyville met ’n onbekende voorwerp gesteek, net nadat hy uit ’n skoolbus buite ’n skool in die Shaleng Morena-nedersetting geklim het. Lesagae is destyds ná die voorval na ’n kliniek gehaas, waar hy met sy aankoms dood verklaar is. Montsho is kort daarna in hegtenis geneem. Brig. Sabata Mokgwabone, woordvoerder van die polisie, sê Montsho is tot agt jaar tronkstraf gevonnis waarvan drie jaar vir vyf jaar opgeskort is, op voorwaarde dat sy nie weer skuldig bevind word aan moord gedurende dié tydperk nie. Die jong vrou is ook onbevoeg verklaar om ’n vuurwapen te besit.